CELEX: 32017R0929
Language: et
Date: 2017-05-31 00:00:00
Title: Komisjoni rakendusmäärus (EL) 2017/929, 31. mai 2017, millega kehtestatakse erand nõukogu määrusest (EÜ) nr 1967/2006 seoses Kreeka territoriaalvetes kasutatavate paadinootade miinimumkaugusega rannikust ja vee miinimumsügavusega nende kasutamisel

1.6.2017   
            
            
               ET
            
            
               Euroopa Liidu Teataja
            
            
               L 141/3
            
         KOMISJONI RAKENDUSMÄÄRUS (EL) 2017/929,
   31. mai 2017,
   millega kehtestatakse erand nõukogu määrusest (EÜ) nr 1967/2006 seoses Kreeka territoriaalvetes kasutatavate paadinootade miinimumkaugusega rannikust ja vee miinimumsügavusega nende kasutamisel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, (1) eriti selle artikli 13 lõiget 5,
   ning arvestades järgmist:
   
               (1)
            
            
               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine kaldale lähemal kui 3 meremiili või 50 m samasügavusjoonest madalamal, kui selline sügavus asub kaldale lähemal.
            
         
               (2)
            
            
               Liikmesriigi taotluse korral võib komisjon teha määruse (EÜ) nr 1967/2006 artikli 13 lõikest 1 erandi, tingimusel et täidetud on teatavad artikli 13 lõigetes 5 ja 9 sätestatud tingimused.
            
         
               (3)
            
            
               Komisjon sai 2. juunil 2016 Kreekalt taotluse erandi tegemiseks määruse (EÜ) nr 1967/2006 artikli 13 lõike 1 esimesest lõigust traditsiooniliste paadinootade kasutamiseks smariidi (Spicara smaris) ja suursilm-kuldvöötahvena (Boops boops) püüdmiseks Kreeka territoriaalvetes.
            
         
               (4)
            
            
               Taotlus hõlmab Kreeka poolt juba lubatud püügitegevust ja laevu, mis on püügiregistris olnud kauem kui viis aastat ning mis tegutsevad vastavalt Kreeka poolt vastu võetud majandamiskavale.
            
         
               (5)
            
            
               Kalanduse teadus-, tehnika- ja majanduskomitee (STECF) hindas Kreeka taotletud erandit ja sellega seotud majandamiskava projekti 2016. aasta septembris.
            
         
               (6)
            
            
               Kreeka võttis majandamiskava (edaspidi „Kreeka majandamiskava“) vastu 29. detsembril 2016 ministri otsusega (6719/146097/29-12-2016) vastavalt määruse (EÜ) nr 1967/2006 artikli 19 lõikele 2.
            
         
               (7)
            
            
               Kreeka taotletud erand vastab määruse (EÜ) nr 1967/2006 artikli 13 lõigetes 5 ja 9 sätestatud tingimustele.
            
         
               (8)
            
            
               Eelkõige esinevad erilised geograafilised piirangud, kuna Kreeka morfoloogiline struktuur on eriline, hõlmates mitmeid saari eri meredes, ja püütavaid liike on vaid teatavates rannikuala konkreetsetes kohtades ja piirkondades vähem kui 50 m sügavusel. Seega on püügiala piiratud.
            
         
               (9)
            
            
               Kalapüük ei ole võimalik muude vahenditega, kuna vaid paadinoodad on seda liiki püügiks vajalike tehniliste omadustega.
            
         
               (10)
            
            
               Lisaks ei mõjuta püük merekeskkonda märkimisväärselt, kuna paadinoodad kujutavad endast väga selektiivseid püügivahendeid, need ei puuduta merepõhja ega saa tegutseda Posidonia oceanica kasvukohtade kohal.
            
         
               (11)
            
            
               Taotlus hõlmab Kreeka vetes traditsiooniliste paadinootade kasutamist reguleeriva majandamiskava 5. lisas esitatud nimekirja 244 alusest. Kreeka taotleb seega erandit piiratud arvule (võrreldes paadinoodaaluste suure tegevuspiirkonnaga) alustele mis moodustavad umbes 1,5 % tervest Kreeka kalalaevastikust ja mille kogumahutavus on 1 697,72.
            
         
               (12)
            
            
               Kõnealused alused on lisatud nimekirja, mis on edastatud komisjonile vastavalt määruse (EÜ) nr 1967/2006 artikli 13 lõikele 9.
            
         
               (13)
            
            
               Kreeka ministri otsuse ja majandamiskavaga tagatakse vastavalt määruse (EÜ) nr 1967/2006 artikli 13 lõikele 9, et püügikoormust tulevikus ei suurendata.
            
         
               (14)
            
            
               Asjaomane püük vastab määruse (EÜ) nr 1967/2006 artikli 4 lõike 1 esimese lõigu nõuetele, millega on keelatud püük kõnealuste kasvukohtade kohal. Nootasid haalatakse tõepoolest vees, ilma et need puudutaks merepõhja. Lisaks aitab Kreeka territoriaalvetes asuvate Posidonia oceanica kasvukohtade kaardistamise lõpuleviimine kaasa selle liigi kaitsmisele.
            
         
               (15)
            
            
               Määruse (EÜ) nr 1967/2006 artikli 8 lõike 1 punktis h sätestatud nõuet ei kohaldata, sest see on seotud traaleritega.
            
         
               (16)
            
            
               Seoses nõudega järgida artikli 9 lõiget 3, millega kehtestatakse võrgusilma alammõõt, märgib komisjon, et Kreeka andis kooskõlas määruse (EÜ) nr 1967/2006 artikli 9 lõikega 7 oma majandamiskavas loa teha kõnealustest sätetest erand, arvestades, et asjaomane püük on väga selektiivne, mõjutab merekeskkonda väga vähe ja seda ei mõjuta artikli 4 lõike 5 sätted.
            
         
               (17)
            
            
               Asjaomane püük toimub rannikule väga lähedal ega häiri seepärast muude laevade tegevust.
            
         
               (18)
            
            
               Majandamiskavaga tagatakse, et määruse (EÜ) nr 1967/2006 III lisas nimetatud liikide püük oleks minimaalne, kuna sihtliikideks on smariid (Spicara smaris) ja suursilm-kuldvöötahven (Boops boops), mida ei ole määruse (EÜ) nr 1967/2006 III lisas nimetatud, ning püük on väga selektiivne.
            
         
               (19)
            
            
               Püük on väga selektiivne ja eesmärk ei ole püüda peajalgseid.
            
         
               (20)
            
            
               Majandamiskava hõlmab kalapüügi seire meetmeid, täites seega nõukogu määruse (EÜ) nr 1224/2009 (2) artiklis 14 sätestatud tingimused.
            
         
               (21)
            
            
               Kreeka majandamiskava hõlmab kalapüügi seire meetmeid, nagu on ette nähtud määruse (EÜ) nr 1967/2006 artikli 13 lõike 9 kolmandas lõigus.
            
         
               (22)
            
            
               Seega tuleks taotletud erandit lubada.
            
         
               (23)
            
            
               Kreeka peaks esitama komisjonile regulaarsed aruanded kooskõlas Kreeka majandamiskavas kehtestatud seirekavaga.
            
         
               (24)
            
            
               Erandi kehtivusaja piiramine tagab võimaluse võtta viivitamata parandavaid majandamismeetmeid juhul, kui komisjonile esitatav aruanne näitab püütavate liikide kehva kaitsestaatust; samuti võimaldab piiratud kehtivusaeg koguda paremaid teadusandmeid majandamiskava täiustamiseks.
            
         
               (25)
            
            
               Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erand
   1.   Määruse (EÜ) nr 1967/2006 artikli 13 lõiget 1 ei kohaldata Kreeka territoriaalvetes smariidi (Spicara smaris) ja suursilm-kuldvöötahvena (Boops boops) püüdmiseks paadinootadega.
   2.   Lõikes 1 osutatud paadinootasid kasutatakse alustel:
   
               a)
            
            
               mis kannavad Kreeka majandamiskava 5. lisas loetletud registreerimisnumbrit,
            
         
               b)
            
            
               millega on kala püütud üle viie aasta ning
            
         
               c)
            
            
               millel on kalapüügiluba ja mis tegutsevad Kreeka poolt vastavalt määruse (EÜ) nr 1967/2006 artiklile 19 vastu võetud majandamiskava alusel.
            
         Artikkel 2
   Seirekava ja aruanne
   Kreeka esitab komisjonile aruande, mis on koostatud vastavalt majandamiskavas kehtestatud seirekavale.
   Artikkel 3
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse kolme aasta jooksul alates käesoleva määruse jõustumise kuupäevast.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. mai 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 409, 30.12.2006, lk 11.
   
      (2)  Nõukogu 20. novembri 2009. aasta määrus (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006 (ELT L 343, 22.12.2009, lk 1).